Naď, Jaroslav, dočasne poverený minister obrany SR (2023-02-01):
Ďakujem veľmi pekne, vážený pán predseda. Vážení kolegovia, ako to už býva nepekným zvykom u pána Fica alebo pána Blahu, oni prídu, nakydajú a potom utečú, ale ja som si povedal, že však čo by som nevyužil ten priestor, aby som zodpovedal na tie otázky, ktoré oni vzniesli, aspoň kvôli záznamu, kvôli tým z vás, ktorí ste tu a zaujíma vás reálne tá agenda, a tiež kvôli tomu, aby som uistil pána Fica, lebo ten povedal, že on dáva otázky a nedostáva odpovede. Realita je taká, že ešte ani jedenkrát sa nestalo, že by položil nejakú otázku a nedostal by odpoveď, čiže klamal. Ale to je jedno, idem sa trošku povenovať tomu, čo hovoril. V prvom rade pán poslanec Fico ma nazval presne štyrikrát a následne aj pán podpredseda Národnej rady Blanár ma trikrát alebo štyrikrát nazval ministrom v demisii. Myslím si, že pán Fico ako právnik, ktorý sa hrdí tým, že je právnik, by mal vedieť, že nie som ministrom v demisii, ale som dočasne povereným ministrom. To iba preukazuje tie úžasné právne kvality, ktoré pán Fico má. Ministrom v demisii bol napríklad Miro Lajčák, keď bol SMER pri vláde. To bol ten človek, ktorý sa už nedokázal na Fica s Blanárom, pardon, s Blahom pozerať a radšej dal demisiu sám. To bol minister v demisii. My sme dočasne poverená vláda. Čiže keď už chcel byť akože uštipačný, tak nech si to aspoň naštuduje a doučí sa, možno na tej policajnej akadémii, či kde to dostal tú docentúru, mu to nepovedali. Čo sa týka jeho toľkokrát spomínaného stretnutia s veľvyslancami, ktoré dnes mal, ja mu môžem povedať teda úplne jasne, čo si o ňom tí veľvyslanci myslia. Myslia si o ňom, že je to druhý Lukašenko, že je to Putinov poskok, že je to človek, ktorý absolútnym spôsobom zlyhal v zahraničnopolitickej orientácii, a zároveň si o ňom úplne jednoznačne môžu myslieť to, čo si, to, čo on prejavuje v súvislosti napríklad s naším spojencom z Nemecka, ktorých ozbrojené sily on nazýva Wehrmacht, fašistickú, resp. nacistickú armádu. Presne na to reagovali aj diplomatickou cestou predstavitelia nemeckej ambasády. Robert Fico jednoducho už nemá absolútne žiaden rešpekt a žiaden priestor v žiadnej normálnej krajine. S ním sa, sú ochotní bratať už len Rusi a Bielorusi a Kubánci a Iránci. Takže nech nám on nehovorí o tom, ako on úžasne komunikuje so všetkými. Nie, nekomunikuje. Dostáva síce spätnú väzbu, ale tá je taká, že tú nám, samozrejme, on nepovie. Čo sa týka toho úžasného uznesenia, ktoré navrhol Robert Fico, položil tam niekoľko otázok. V prvom rade mi príde nemiestne, aby pri hlasovaní o mandáte, aby mohli spojenci prísť brániť našu vlasť, sa tu dávalo nejaké ďalšie uznesenie. Ale aby si pán Fico nemyslel, že sa, že odmietam túto diskusiu, tak mu odpoviem na tie otázky, ktoré mal. A, ale zároveň vás prosím a žiadam, vážení kolegovia, kedykoľvek každému jednému z vás odpoviem na akúkoľvek otázku, ale, prosím, naozaj nezahlasujte za uznesenie, s ktorým prišiel SMER. Je to len politikárčenie a nebude to dobrý signál ani voči našim spojencom. Ale k samotným veciam, S-300. Pán Fico tu opakovane tvrdil a potom aj pán poslanec Ďurica, škoda, že ani ten tu už nie je, ale obidvaja tvrdili, že tá S-300, ktorá bola vo vynikajúcom stave. Ja sa pýtam pána Fica, prečo teda s Výbohom, so zbrojárskym oligarchom, išiel do Moskvy lobovať za to, aby Výboh mohol opravovať tú S-300. Prečo? Keď bola naozaj v dobrom stave, tak sa pýtam, prečo išiel s Výbohom lobovať k Putinovi, aby ju mohol Výboh opravovať. No preto, lebo bola v katastrofálnom stave a iba dve krajiny na svete vedeli tú S-300 opraviť. Rusi a Ukrajinci. Putin bol ochotný, Výboh tam videl ako biznis a Fico tam videl groše, tak išli do Moskvy spoločne, ale na Ukrajinu nešiel ten Fico lobovať, do tej druhej krajiny. S Rusmi to už nevedeli spraviť, lebo firma sa dostala na sankčný zoznam v roku 2014 a na Ukrajinu ten Fico nešiel a tá S-300 jednoducho nebola použiteľná. A otázka bola, že prečo potom o tri týždne bola použiteľná, keď sme ju nasadili. Nuž preto, lebo Ukrajina bola schopná si ju opraviť a v momente, jak sme ju dali, tak ju dala do svojej fabriky a dokázala ju sprevádzkovať. Preto bola schopná. Čo sa týka migov, otázka pána Fica bola, že či bolo urobené nejaké rozhodnutie o presune migov na Ukrajinu alebo niekde inde. Nie, nebolo. Urobili sme rozhodnutie o uzemnení tých lietadiel, ale keď sa na tom dohodneme s našimi spojencami a s Ukrajinou, tak urobíme rozhodnutie aj o presune migov-29 na Ukrajinu. Zatiaľ také rozhodnutie urobené nebolo. Zároveň ale platí, že opäť pán Výboh sa nabaľoval na udržiavaní tých lietadiel ako-tak letuschopných, mimochodom, každé štyridsaťtri minút malo to lietadlo chybové hlásenie. Každých štyridsaťtri minút malo lietadlo MiG-29 chybové hlásenie. To bola tá úžasná abonentská dohoda, ktorú SNS-ka a SMER uzatvorili za pomoci Výboha s Rusmi. Každých štyridsaťtri minút sme ohrozovali život pilotov, ktorí lietali na migoch-29, kvôli Ficovi a kvôli Dankovi. A ich biznisom, ktoré mali cez Výboha. Čo sa týka Patriotov, v otázke, ktorú tuto pán Fico vo svojom uznesení, ktoré navrhuje, kladie; už samotná otázka je chybná, lebo hovorí o tom, dokonca ešte to povedal, že mu to americký veľvyslanec potvrdil, to som sa zabavil, že prečo dve batérie amerických Patriotov odchádzajú. Nikdy tu neboli dve batérie amerických Patriotov. Je tu stále jedna batéria amerických Patriotov. Okrem toho sú tu dve nemecké batérie. Čiže keď už chcel mať taký ako zásadný vstup do tej diskusie, aspoň si základné vedomosti mal načítať. A tá jedna batéria amerických Patriotov je stále na letisku Kuchyňa a bude tu minimálne do mesiaca marec. A keď schválite tento mandát, ktorý som dnes tu navrhol Národnej rade, tak ešte pred tým, ako tá americká jedna batéria Patriotov odíde, sem prídu Taliani so systémom protivzdušnej obrany. To znamená, vôbec sa nezníži ochrana nášho vzdušného priestoru. Práve naopak, okrem, v porovnaní s minulosťou, kde sme mali jednu naozaj na polovicu pokazenú S-300, mimochodom, sú o tom papiere, nie je tu pán poslanec Ďurica. Inak ja si ho vážim, lebo v tých obranných otázkach naozaj máme veľmi rozumnú diskusiu. A musím povedať, že sú papierové dôkazy, kde samotní vojaci písali, že je to chybové, že sa to kazí, že to treba okamžite modernizovať, lebo to nefunguje dobre a nemôže to byť používané. Čiže namiesto tohto jedného zariadenia máme dnes tri najnovšie modely systému protivzdušnej obrany Patriot, ktoré by stáli asi tri miliardy eur. A áno, budú sa rotovať. Teraz odídu Američania, prídu Taliani, potom možno odídu Nemci a príde niekto iný, ale naši spojenci nám budú strážiť naše nebo. A mimochodom, tých Talianov, robíme všetko pre to, že keď budú nahradzovať Američanov, tak nepôjdu do Kuchyne na letisko, ale pôjdu do Prešova, aby chránili bližšie východnú hranicu. Ja sa pýtam, ako zabezpečil pán Fico východnú hranicu. Tým, že pri Nitre bola S-300 uložená v garáži? Ako? Nijako, priatelia, nijako. Potom sa pýtal pán Fico na to, ako dlho nám budú Česi a Poliaci chrániť vzdušný priestor. Budú nám ho strážiť do momentu, kým neprídu F-16 z Ameriky. Môžem vás informovať, že prvé vyrobené kusy budú v septembri, októbri tohto roka, tohto roka, ale bude prebiehať výcvik technikov a pilotov na tých našich strojoch ešte v Amerike a začiatkom alebo v prvom kvartáli roku ´24 prídu prvé stroje na Slovensko. A požiadali sme našich spojencov Nemcov a Polia... pardon, Čechov a Poliakov a k tomu nás, nám ponúkli možnosť aj Maďari, a ja budem veľmi rád, keď sa to dotiahne do konca, aby nám tieto tri krajiny do konca roku ´24, keď už budú tu aj zabývané tie F-16 a naši piloti budú schopní to robiť sami, tak dovtedy, aby nám to, aby nám to nebo strážili tieto tri krajiny. Vyšehradská štvorka v obrane naozaj funguje a dovolím si povedať, či sa na mňa hnevá, alebo nehnevá pán Fico, bola to chyba vlády, kde bol SMER, že bola podpísaná taká zmluva, že nám meškajú dva roky tie F-16. Bez penále, bez ničoho. Tak podpísali zmluvu. A mimochodom, s nulovým zapojením slovenského obranného priemyslu. A zároveň, keď sme už vtedy hovorili, keď kupovali tie F-16, že nestihnú to urobiť v stanovenom termíne, tak sme hovorili, ale nepodpisujte tú abonentskú dohodu na migy. Migy uzemnite a poproste Čechov, Poliakov alebo Maďarov, nech nám strážia nebo, a vtedy hovorili, že by to stálo minimálne 50 mil. eur ročne. A ja vám teraz hovorím, že sme to vyrovnali, vybavili za nula eur ročne. Za nula eur. Nič. Česi, Poliaci nám bezodplatne strážia naše nebo. Je alebo nie je to výhodné? Je alebo nie je to dôkaz nášho spojenectva a nášho partnerstva v rámci Vyšehradskej štvorky? Ďalšia otázka bola, kedy prídu Leopardy 2A4, namiesto tých tridsať BVP-čiek, tridsať BVP-čiek, ktoré boli uložené v zásobách, tie sa reálne nepoužívali. BVP-1 je zo 70. rokov. Tie sme posunuli na Ukrajinu a za to sme dostali 15 Leopardov 2A4 z 90. rokov, tanky, a zatiaľ tu máme jeden kus, presne, ako to bolo v zmluve dohodnuté v decembri, a od marca budú chodiť dva každý mesiac. Až kým ich tu bude 15. Všetci aj všetky krajiny v NATO mi gratulovali, akú som urobil dohodu s Nemcami, že za tridsať BVP-1 bez modernizácie, v takom stave, ako boli, dostávame pätnásť tankov Leopard 2A4; podotýkam, po generálnej oprave. Lebo ďalšia otázka bola, že v akom stave sú. Preto sem prichádzajú postupne, lebo ich postupne generálkujú vo firme, ktorá ich vyrábala. A áno, jedinú vec, ktorú na tom musíme urobiť, je to, že si tam dáme utajovaný komunikačný systém, lebo my máme svoju sieť utajovanú komunikačnú, tak tam nebudeme mať predsa nemecké zariadenia. Takže to je naozaj veľmi výhodná záležitosť. A teraz otvorene hovorím, keď sa nám podarí získať za tridsať T-72, ktoré ešte máme tankov, tridsať Leopardov, bez problémov tých tridsať T-72 budem navrhovať, aby bolo poslaných na Ukrajinu, ak za to príde tridsať nemeckých Leopardov plne kompatibilných v rámci NATO. Sú modernejšie, sú lepšie, sú po generálke. Mimochodom, štyri tanky boli prevádzkyschopné, keď sme preberali túto vládu. Štyri. Tuto hovorí pán Fico niečo o tom, že v akom stave sú naše tanky? Štyri boli prevádzkyschopné. A keď si pamätáte, tí, ktorí ste sledovali tú takú veľkú prehliadku ozbrojených síl v Banskej Bystrici, tak z tých štyroch sa ešte jeden pokazil počas prehliadky. Toto je, toto je dôkaz toho, ako Ficovi záležalo na obrane našej krajiny. Ďalšia otázka, ktorú mal... (rečník sa pozrel do svojich podkladov), aha, áno, že chcel by vedieť, že čo všetko sme dali Ukrajine. Pani Vorobelová tu sedí, poslala si otázku v zmysle zákona 211, dostala odpoveď. Aj to zverejnila v nejakom blogu, myslím, v Pravde. To znamená, ak by platilo to, čo tvrdil pán Fico, tak by ona povedala teraz, že ale vy ste mi na to neodpovedali. Ale my sme jej na to odpovedali. Jednoducho, či sa nám niekto, či sa to pánovi Ficovi páči alebo pánovi Blahovi, alebo nepáči, my v tomto konáme transparentne. Konáme v tom presne tak, ako sa na tom dohodneme s Ukrajincami alebo s našimi spojencami, ako rozhodne vláda, a jednoducho na tomto niet čo ani právne, ani obsahovo vyčítať. Lebo našu obranyschopnosť sme nijakým spôsobom neznížili, práve naopak. Pán Kamenický, ani ten tu už nie je, vo svojom vystúpení povedal, že ostali už len dva granáty v našich skladoch. Nuž, poviem vám to úprimne, vážení priatelia a kolegovia. Dva granáty boli v takom hroznom stave, že za vlády Roberta Fica zabili nevinných ľudí, ktorí ich uprav... chceli skontrolovať v tých skladoch. Dva granáty vybuchli za vlády Roberta Fica. A zabili ľudí. V takom stave mali oni muníciu. A my sme naozaj teraz poskytli Ukrajincom muníciu, ktorú už by sme my nepoužili. A áno, mala svoj vek, ale pre Ukrajincov bola dobrá. Ale keby sme ju neboli poskytli Ukrajincom, tí by sa nemohli brániť, nedostali by to, čo urgentne potrebovali, ale zároveň my z našich daní, naši občania by museli neskôr platiť za likvidáciu tej starej munície alebo za jej predĺženie života. A to boli desiatky miliónov eur. Taká je pravda. A potom tu ešte pán Fico povedal, že aký je plán, sa pýtam, Európskej únie . Veď sú tu krajiny, ktoré nedávajú vojenský, alebo nepomáhajú Ukrajine, nedávajú vojenský materiál . Ja si pamätám, keď používal aj on, aj Blaha Bulharsko. Lebo Bulharsko tvrdilo, že nedáva, a teraz sa to už dostalo von, že Bulhari dávali skoro najviac zo všetkých, len to jednoducho tajili. A v jednom vyjadrení, myslím, že zástupcu náčelníka generálneho štábu Ukrajiny to povedali, že niekoľko týždňov išli prakticky len na muníciu z Bulharska. Toľko jej dodali Bulhari. A potom tu bol druhý príklad, že maďarský premiér. A vie pán Fico alebo pán Blaha, že ukrajinskí vojaci sú cvičení v Maďarsku? Nie, jednoducho, priatelia, akože zase nenechajme sa tu opíjať rožkami. Každý si v tom nájde to, čo chce. Raz si pani poslankyňa Vaľová, myslím, v tom našla to, že my sme zodpovední za tisícky ukrajinských životov tým, že pomáhame Ukrajine, ale zároveň tu pán Blaha v tom povedal, že čo tie ukrajinské životy, však to sú fašisti . Je to veľmi nechutné, čo robia. Veľmi nechutné, čo robí strana SMER. Ja sa nečudujem, že to robí REPUBLIKA a kotlebovci, to sa, to som nejak čakal. Ale Robert Fico, synonymum jadra Európskej únie, pamätáte si to? My sme jadro Európskej únie. Dnes je na hanbu a Európska únia ho odkopla. A Peter Pellegrini má veľkú šancu teraz ukázať, že nepatrí do toho istého balíka. Lebo pri zmluve o obrannej spolupráci s USA padol presne do tej istej žumpy. Presne do tej istej žumpy. Že ako si, pán Dostál, ty, pán poslanec, si hovoril o tom, že ako si asi ten Fico predstavuje to rokovanie. No ja ti poviem, ako si predstavuje to rokovanie. Sadol by si s Výbohom a s Putinom a dohodli by si bakšiš. To je jediné rokovanie, ktoré on si vedel preukázať za celé obdobie, keď bol predsedom vlády. Ale žiadne mierové rokovania by on neviedol, lebo jednak by ho nikto neakceptoval a jednak, keby tu bol dnes, tak by konal presne tak, ako koná 70 krajín sveta. Pomáha Ukrajine, lebo jednoducho je to správne. Lebo ani Fico napriek tomu, že dneska hrá tu nejaké divadlo aj s Blahom, by nechceli vidieť ruské tanky a ruské delá a ruské bojové vozidlá a ruských vojakov niekde vo Vyšnom Nemeckom na hranici. Lebo to by bola alternatíva, keby sme nechali Ukrajinu napospas agresii Ruska. Niežeby nebola vojna. Neboli by Ukrajinci, keby nedostávali pomoc. Lebo by ich Rusi vyhladzovali. Čo robili aj so svojimi občanmi v histórii a čo robili aj s inými, Poliaci by o tom vedeli rozprávať. A keď už tu teda pán Blaha o toľke... o tej Červenej armáde hovoril, a teda, že som nazval predstaviteľov Slovenského Hnutia Obrody a ruských agentov z ambasády, ktorí boli v Poltári na oslave mieru, že som ich nazval háveďou? Háveď sú naničhodní ľudia. Ja sa pýtam: Načo tu boli tí ľudia, ktorí tam prišli sa bratať a mier... hovoriť o mieri s ľuďmi, ktorí dennodenne a ešte v ten deň, keď zabili 50 nevinných ľudí útokom na obytný dom? Títo ľudia dostávali dekrét od primátora Poltáru. To je normálne? Prečo tam neboli pozvaní Ukrajinci? Prečo tam neboli pozvaní Bielorusi, Kazasi, ktorí takisto umierali za obranu, za oslobodenie nášho územia? No preto, lebo to bola akcia riadená ruskou ambasádou so všetkými extrémistickými organizáciami, ktoré na Slovensku pôsobia aj s prepojením na politické strany. No preto. A áno, to je háveď. Či sa to niekomu páči, alebo sa mu to nepáči. Pán Urban sa ma opýtal, že prečo by tí Rusi zaútočili na Poľsko alebo prečo by zaútočili na Slovensko. A prečo to urobili v roku 1968? A prečo to urobili v roku 1939, keď napadli Poľsko? A prečo teraz napadli Ukrajinu? Nuž preto, lebo Putin nemá iný zámer, len obnoviť impérium silou-mocou, nech to stojí koľkokoľvek, stotisíc, dvestotisíc ruských životov, o tých ukrajinských ani nehovorím. Lebo jemu to je jedno, lebo ľudský život preňho nemá absolútne žiaden zmysel. Ale my hádam sme iní? Nie? A my hádam budeme pomáhať tým Ukrajincom, aby sa mohli brániť. Lebo oni sú napadnutí. A my nie, nie, my nechceme poraziť. Lebo pán Urban povedal, že Rusko sa nedá poraziť. My ho nechceme poraziť. To on chce poraziť Ukrajinu. Ale my chceme, aby Rusi vypadli preč z ukrajinského územia. Lebo tam nemajú čo robiť. A keď sa toto stane, tak v tom momente skončí vojna. Netreba žiadne siahodlhé mierové rokovania. Keď posledný Rus vypadne z Ukrajiny, tak môže byť mier okamžite. Lenže tuto počúvame nejaké, nejaké smiešnosti typu, že však nech sa tí Ukrajinci dohodnú s Rusmi. A čo sa majú dohodnúť? Ako keby nás napadli, prepáčte, Ukrajinci, že taký príklad dám, ale keby nám po Košice zobrali územie Ukrajinci, tak my im povieme, však keď sa stiahnete len po Michalovce, tak je to okej, uzavrime mier? To toto my chceme od tých Ukrajincov? Však to je choré. Celá chorá je táto zahraničná politika a táto, táto hra, toto divadelné prestavenie, ktoré tu smeráci robia. Úplne že, úplne že nechutné. Nehodné 21. storočia, nehodné toho, že sa bavíme o tom, že chceme zabezpečiť mier a bezpečnosť našej krajiny. Pán podpredseda Blanár, vy ste spomínali pápeža. Ja vám hovorím citáciu pápeža Františka, ktorý jednoznačne odsúdil Rusov. Jednoznačne odsúdil Rusov. Lebo oni sú agresor. A my by sme jednoducho mali pomáhať, vážení kolegovia, krajine, ktorá je obeťou agresie. Či sa to niekomu páči, alebo sa mu to nepáči, mne to je jedno, dokedy budem ministrom povereným v tejto vláde, dovtedy budem robiť všetko pre to, aby sme Ukrajincom pomohli. Lebo to, že Ukrajinci dnes trpia, tak ako povedal náš náčelník generálneho štábu, to nám dalo čas, aby sme sa pripravili na to, čo by Rus mohol robiť neskôr. Ale môžeme byť v situácii, keď tu tento čas nebudeme mať. A preto potrebujeme mať dobré, kvalitné ozbrojené sily vrátane kvalitných aktívnych záloh, vrátane boja proti hybridným hrozbám a vrátane spojencov na našom území, ktorí nám pomôžu. A keď sa pán Blaha tak bál tých Američanov, že budú znásilňovať slovenské ženy, tak teraz by mal byť v postrehu veľkom, lebo tí Taliani, ktorí sem prídu, môžu byť naozaj fešáci. Ďakujem veľmi pekne, prajem všetko dobré.